На основу члана 35. Статута, Наставно уметничко – научно веће Високе школе –Академије Српске Православне Цркве за уметности и консервацију у Београду *(у даљем тексту: Висока школа)*, на седници одржаној 13. 3. 2019. године, донело је

ПРАВИЛНИК

O ИЗВОЂЕЊУ ПРИСТУПНОГ ПРЕДАВАЊА

I ОПШТЕ ОДРЕДБЕ

Члан 1.

Кандидат пријављен на конкурс који је Висока школа расписала за избор у наставно звање, а нема искуство у педагошком раду са студентима, у обавези је да одржи пристпно предавање из уже области за коју је конкурс расписан и мора од стране комисије имати позитивну оцану приступног предавања.

Овим Правилником ближе се уређује приступно предавање, и то: Комисија за оцену приступног предавања, поступак, критеријуми за оцену и начин оцењивања.

Члан 2.

Сви изрази у овом правилнику имају једнако родно значење, без обзира да ли се користе у мушком или женском роду и односе се подједнако на мушки и женски род.

II КОМИСИЈА

Члан 3.

Висока школа организује приступно предавање за кандидата учесника на конкурсу за избор у наставно звање који нема искуство у педагошком раду са студентима.

По пријему конкурсне документације Комисија за писање извештаја утврђује неопходност организовања приступног предавања за кандидате који немају одговарајуће педагошко искуство и о томе обавештава директора, достављањем имена кандидата.

Члан 3.

Чланови Комисије за писање извештаја које именује Изборно веће Високе школе су и чланови Комисије за оцену приступног предавања.

Радом Комисије за за оцену приступног предавања руководи председник Комисије за писање извештаја, који је и председник Комисије за оцену приступног предавања.

Члан 4.

Приступно предавање и оцену приступног предавања организује Председник Комисије за оцену приступног предавања, преко стручне службе Високе школе, у року који не може бити краћи од 8 и дужи од 30 дана од дана истека рока за пријаву кандидата на конкурс.

О термину и месту одржавања приступног предавања и теми приступног предавања стручна служба обавештава чланове Комисије за оцену приступног предавања, пријављене кандидате на конкурс и јавност, и предузима остале потребне радње ради одржавања приступног предавања на начин одређен овим Правилником.

III ПОСТУПАК

Члан 5.

Приступно предавање одржава се по следећем поступку:

1. Комисија за оцену приступног предавања утврђује тему приступног предавања из ужу уметничку односно ужу научну област за коју је расписан конкурс за избор наставника, а на основу одговарајућих курикулума предмета који припадају тој области;
2. Сви кандидати који су у обавези да одрже приступно предавање добијају исту тему;
3. Утврђена тема се кандидатима доставља седам дана пре термина одређеног за одржавање предавања;
4. Предавање је јавно и одржава се у простору Високе школе;
5. Одржавање предавања оглашава се на интернет страници Високе школе;
6. Предавачи и Комисија за оцену приступног предавања као и лица која желе да присуствују истом улазе у простор одређен за одржавање предавања 15 минута пре почетка предавања, када председник Комисије износи краће биографије кандидата предавача;
7. Време предвиђено за предавање је по правилу 45 минута, уколико Комисија другачије не одлучи;
8. Ако приступно предавање изводи више кандидата, предавање за све кандидате је истог дана а редослед излагања приступног предавања се утврђује по азбучном реду презимена кандидата;
9. За време предавања једног кандидата остали кандидати су ван просторије у којој се одвија предавање.

IV ОЦЕЊИВАЊЕ

Члан 6.

При оцењивању приступног предавања Комисија првенствено има у виду:

* припрему предавања;
* структуру и квалитет садржаја предавања; - дидактичко-методички аспект извођења предавања.

За припрему предавања кандидат користи адекватну стручну литературу.

Члан 7.

Након завршеног предавања сваки члан Комисије оцењује приступно предавање нумеричком оценом од 5 до 10, сваког кандидата посебно, у складу са чланом 6. Правилника.

На основу појединачних оцена свих чланова Комисије израчунава се просечна оцена. Кандидат који добије оцену 5 од два члана Комисије није одржао позитивно предавање и оно се оцењује коначном оценом 5 (не задовољава).

Председник Комисије јавно саопштава оцене Комисије.

Члан 8.

О одржаном приступном предавању Комисије сачињава записник у коме се наводе:

* тема приступног предавања са назнаком расписаног конкурса и области за избор наставника;
* датум, време и место одржаног предавања;
* имена кандидата који су одржали приступно предавање;
* појединачне оцене свих чланова Комисије по кандидату и просечна оцена за сваког кандидата;
* имена чланова Комисије за оцену приступног предавања.

Записник потписују сви чланови Комисије за оцену приступног предавања.

Члан 9.

 Овај Правилник примењује се на конкурсе расписане после 15. 1. 2019. године.

Члан 10.

 Правилник ступа на снагу даном доношења.

 ПРЕДСЕДНИК ВЕЋА

 мр Зоран Михајловић